A napelemes rendszer engedélyeztetése a pontos tervezéssel kezdődik. A napelem rendszer működése során termelt energia mennyisége nagyban függ a tető tájolásától és dőlésszögétől, de egyáltalán nem mindegy az sem, mi van a tetőn (cserép, lemez, pala, stb.), illetve mekkora felület használható a napelemes rendszer telepítése esetén.
Meg kell állapítani, hova lehet elhelyezni az invertert úgy, hogy könnyen rácsatlakoztatható legyen a szolgáltató hálózatára.
Nem mindegy, hogy vezethető el a tetőn lévő napelem rendszertől a kábel az inverterig, és az sem, hogy ez hány méter kábelt jelent.
Fontos, hogy megfelelő legyen elosztó típusa.
Meg kell tervezni, melyik fázisra csatlakozzon a napelemes rendszer (nem mindegy, hány Amperre van kialakítva).
Le kell tölteni a villamos energia szolgáltató honlapjáról az ún. igénybejelentő űrlapot, és kitöltve be kell küldeni hozzájuk az ingatlanunk térképmásolatával együtt. 30 munkanapon belül meg kell kapjuk a határozatot arról, hogy engedélyezik-e a napelem rendszer telepítését.
Ha pozitívan bírálják el a napelemes rendszer engedélyeztetése során a kérelmünket, akkor kapunk egy befogadásról szóló nyilatkozatot. Ezt a nyilatkozatot kitöltve vissza kell juttatnunk a szolgáltatóhoz, és csatolnunk kell a napelemes rendszer tervdokumentációját is.
Ha minden rendben megy, elfogadják a napelem rendszer terveit. 45 napon belül megkapjuk a választ egy szerződésmódosítással együtt. Ezt a dokumentumot alá kell írni, és visszaküldeni a napelem rendszer készre jelentéssel együtt.
Ha már az összes engedély megvan, a szolgáltató villanyszerelője kicseréli a villanyóránkat (nekünk kell időpontot kérnünk!). A villanyóra cseréje 3x16A alatt költségmentes; ha 3x16A feletti, akkor 65.000 Ft-ot be kell fizetnünk hálózatfejlesztési költség címén.
Bár a napelem rendszer a villanyóra csere előtt is működőképes, nagyon fontos, hogy ne indítsuk be az áramtermelést az új villanyóra felhelyezése előtt, mert a visszaforgatott óra után nem csekély bírságra számíthatunk!